Θέτουν συστάσεις για τις χώρες της ΕΕ και την Ευρωπαϊκή Επιτροπή σε σχέση με τον εμβολιασμό και την ανοσοποίηση. Τα συμπεράσματα καλούν τις χώρες της ΕΕ: να συνεχίσουν να βελτιώνουν την αξιολόγηση της κατάστασης όσον αφορά τις μεταδοτικές ασθένειες και να αναπτύσσουν σχέδια για την αποτελεσματική αντίδραση στις ασθένειες που προλαμβάνονται με εμβολιασμό· να συνεχίσουν να βελτιώνουν τα εθνικά προγράμματα εμβολιασμού και να ενισχύουν τις ικανότητες για τη διενέργεια του κατάλληλου εμβολιασμού, συμπεριλαμβανομένης της εισαγωγής νέων εμβολίων· να συνεχίσουν να αναπτύσσουν συντονισμένες προσεγγίσεις με ευρύτερες πολιτικές υγείας και να εργάζονται με άλλους τομείς πρόληψης (π.χ. προσυμπτωματικό έλεγχο ασθενειών)· να διασφαλίζουν μελέτες σχετικά με τον αντίκτυπο των προγραμμάτων εμβολιασμού, προκειμένου να παρέχουν αξιόπιστες πληροφορίες για τις κυβερνήσεις, τους ρυθμιστικούς φορείς των φαρμάκων και τους κατασκευαστές· να προσφέρουν τον κατάλληλο εμβολιασμό σε ομάδες του πληθυσμού που θεωρείται ότι διατρέχουν κίνδυνο και να εξετάζουν τις δυνατότητες προγραμμάτων με διά βίου προσέγγιση· να αναπτύξουν περαιτέρω τη βασική (αρχική εκπαίδευση) και την πρακτική άσκηση (εκπαίδευση στον χώρο εργασίας ή επανεκπαίδευση) για τους επαγγελματίες του τομέα της υγείας. Επιπλέον, η Επιτροπή καλείται να συνεργαστεί με τις χώρες της ΕΕ ώστε: να συμβάλλουν στην ανταλλαγή δεδομένων σχετικά με μεταδοτικές ασθένειες, τις πολιτικές εμβολιασμού σε εθνικό επίπεδο και την κάλυψη των ομάδων υψηλού κινδύνου· να διαβιβάζουν ενημερωμένα και σαφή μηνύματα σχετικά με τους εμβολιασμούς· να συνεργάζονται με τους επαγγελματίες του τομέα της υγείας για την ενίσχυση του ρόλου τους στην προάσπιση του εμβολιασμού και με φορείς διαμόρφωσης της κοινής γνώμης και πανεπιστημιακούς κύκλους για την ενημέρωση και την αύξηση της εμπιστοσύνης· να ανταλλάσσουν πληροφορίες για τη σχέση κόστους-αποτελεσματικότητας, σχέδια και εκστρατείες επικοινωνίας για την εισαγωγή εμβολίων, με στόχο την ενθάρρυνση της χρήσης εμβολίων· να αναπτύσσουν προγράμματα για την ανταλλαγή βέλτιστων πρακτικών και να ενθαρρύνουν περαιτέρω την έρευνα και την καινοτομία, δίνοντας προτεραιότητα στην ασφάλεια των πολιτών. Η Επιτροπή θα πρέπει επίσης: να ευθυγραμμίσει τις προσεγγίσεις στον εμβολιασμό με τη νομοθεσία και τις πολιτικές της ΕΕ· να εξασφαλίσει τη χρηματοδότηση για έρευνα· να προσδιορίζει καθοδήγηση και να διευκολύνει την εισαγωγή ερευνητικών μεθόδων και την αξιοποίηση της τεχνικής και επιστημονικής τεχνογνωσίας· να υποστηρίζει τις χώρες της ΕΕ με τις κατάλληλες τεχνολογίες.